Balx

Balx (tadžikiksi Балх) on taajama ja Džaloliddini Balxīn piirin hallinnollinen keskus Xatlonin maakunnassa Tadžikistanissa. Se sijaitsee Vaxšin laaksossa 32 kilometriä maakunnan pääkaupungista Boxtarista etelään. Vuoden 2020 väestönlaskennan mukaan taajamassa oli 19 104 asukasta. 1700-luvulta lähtien tunnetusta Tuğalanin kylästä tuli vuonna 1933 piirikeskus, ja seuraavana vuonna se nimettiin Lazar Kaganovitšin mukaan Kaganovitšobodiksi. Vuonna 1954 siitä tuli kaupunkimainen taajama, jonka nimi muutettiin vuonna 1957 Kolxozobodiksi. Vuonna 1991 taajama nimettiin paikallisen merkkimiehen Sirodžiddin Isojevin mukaan, ja vuonna 2017 se sai nimen Balx. Balxin kautta kulkee Dušanbesta Afganistaniin johtava maantie. Taajamassa on puuvilla- ja elintarviketeollisuutta. Sen vieressä sijaitsevat alueen muinaisen pääkaupungin Halevardin eli Kofirqal’an rauniot. Toinen nähtävyys on erikoisen näköinen uusi moskeija. Lähteet